લગ્ન ભાવમાં સૂર્ય, ચંદ્ર, બુધ, ગુરુ જેવા ગ્રહો હોય કે લગ્નમાં સ્વગૃહી થતાં હોય તો જાતકમાં સંસ્કારીતા વધુ આવે અને તેનો પહેલો નિયમ એ છે કે આવા જાતકો મા-બાપનો પ્રેમ અને આદર કરે, મા-બાપમાં પહેલો શબ્દ મા જ આવે. જન્મ લગ્ન અર્થાત્ પ્રથમ ભાવ સાથે શનિ, રાહુ, મંગળ કે શુક્રનો સંબંધ થતો હોય તેવાં જાતકોને મન મા-બાપ ભાજી-મૂળાથી વિશેષ ન હોય. લગ્નેશ ચોથે હોય કે ચતુર્થેશ લગ્નમાં હોય તો જાતકને તેની માતા પ્રત્યે વધુ પ્રમાણમાં લગાવ હોત. પત્ની જોડે પહેલેથી જ શરત મૂકી હોય કે મારી માતાને દુ:ખી કરી તો તું તો ગઈ જ. એમાંય લગ્ન અને ચતુર્થભાવનો પરિવર્તન યોગ શુભ ગ્રહોથી થતો હોય તો જાતકની દુનિયામાં ‘મા’થી વિશેષ કોઈ હોઈ જ ન શકે. ઘણાં મહાનુભાવો આ કારણે આજીવન કુંવારા રહ્યા છે અને જો પરણ્યા પણ છે તો હનીમૂનમાં પણ માતાને સાથે લેતાં ગયા છે. મા માટે ઉત્કટ પ્રેમ અને લાગણીની આડઅસરમાં તેની પત્ની હંમેશા તેને “સનમાઈકા” (માવડિયો) કહે. ચંદ્ર-મંગળનાં સંબંધો માતા માટે પીડાદાયક બને. દીકરો હંમેશા માતાની ખોડ કાઢતો રહે. માતાની સેવા કરવાને બદલે પોતાની કે વહુની સેવા મા પાસે કરાવે. વૃદ્ધાશ્રમોને ચાલતા રાખવામાં ચંદ્ર-મંગળનો ફાળો વિશેષ છે. ચંદ્ર-શનિનો સંબંધ પ્રબળ બનતા હોય તો માતૃસુખ બાળપણમાં જ છીનવાઈ જાય. ક્યાં તો માતા-પુત્ર કોઈ કારણોસર અલગ પડી જાય.